方言係一個語言學術語，英文係dialect。方言分兩種，一種叫「地域方言」，另一種叫「社會方言」。地域方言係語言嘅地域變體，多數嚟講地域方言係因為大規模移民之後，久而久之演變出嚟。而社會方言係語言嘅社會變體，同一種話因為唔同人嘅職業、階層、年紀、性別差異，而喺講嘢嘅口音、措辭、言談之間會有唔同，例如上流社會同低下層社會嘅人講嘢就有唔同。